1. Chronik.
16.
Si henn di Bundes-Lawt funn Gott rei gebrocht in da tent es da Dawfit uf gedu katt hott fa see, un henn brand-opfahra un dank-opfahra gopfaht fannich Gott. 
Vo da Dawfit faddich voah brand-opfahra un dank-opfahra macha, hott eah di leit ksaykend im Hah sei nohma. 
No hott eah en layb broht, en shtikk flaysh un en boddel vei gevva zu alli mann un fraw in Israel. 
Eah hott samm funn di Lefiddah eiksetzt fa deena fannich di Bundes-Lawt fumm Hah. Si henn sella preis, dank un lohb gevva zumm Hah, da Gott funn Israel. 
Dee mennah voahra: Da Asaph, da evvahsht; da Sacharia da zvett evvahsht, no voah's da Jeiel, da Semiramoth, da Jehiel, da Matthithia, da Eliab, da Benaia, da Obed-Edom un da Jeiel mitt grohsi un glenni harfa, un da Asaph mitt cymbals. 
Di preeshtah Benaia un Jahasiel henn sella di blohs-hanna blohsa fannich di Bundes-Lawt funn Gott di gans zeit. 
Sellah dawk hott da Dawfit's eahsht moll em Asaph un sei freindshaft dess dank-leet zumm Hah gevva: 
Gevvet dank zumm Hah, un roofet sei nohma oh; fakindichet unnich di heida vass eah gedu hott. 
Singet zu eem, yau, singet un preiset een; sawwet veyyich awl sei vundahboahri verka! 
Hallichet sei heilichah nohma; losset di hatza funn selli es da Hah sucha sich froiya. 
Suchet da Hah un sei graft; suchet sei ksicht immah. 
Denket an di vundahboahri verka es eah gedu hott, un an di zaycha un gerichta aus seim maul. 
Oh diah sohma funn Israel, Gott sei gnecht, diah kinnah fumm Jakob, sei raus-groofeni. 
Eah is da Hah unsah Gott; eah richt in di gans veld. 
Denket an sei bund fa'immah, es vatt es eah gevva hott fa en dausend layves-zeida, 
sell bund es eah gmacht hott mitt em Abraham, un vass eah kshvoahra hott zumm Isaac. 
Eah hott's gezeikt un fesht gmacht zumm Jakob fa en adning, un zu Israel fa en ayvich bund, 
un hott ksawt, “Ich gebb eich's land funn Kanaan, es es dayl fa eiyah eahbshaft.” 
Vo si noch vennich voahra in nambah, un fremd voahra im land, 
sinn si rumm gloffa funn aym folk zumm anra, un funn aym kaynich-reich zumm anra. 
Eah hott nimmand glost si nunnah dredda; fa iahra sayk hott eah kaynicha gezankt, 
un hott ksawt, “Layyet di hand nett uf mei ksalbdi; doond kenn shawda zu mei brofayda.” 
Singet zumm Hah, alli lendah, breddichet sei saylichkeit alli dawk. 
Fazaylet veyyich sei hallichkeit unnich di heida, un veyyich sei vundahboahri verka unnich awl di leit. 
Da Hah is grohs, un is es veaht fa glohbt sei; un eah soll kfircht sei ovvich alli gettah. 
Fa awl di gettah funn di heida sinn abgettah, avvah da Hah hott di himla gmacht. 
Hallichkeit un kaynich-eah sinn fannich eem; graft un fraylichkeit sinn in seim tempel. 
Gevvet zumm Hah, awl diah leit funn di heida, gevvet hallichkeit un graft zumm Hah, 
gevvet zumm Hah di hallichkeit es zu sei nohma heaht; bringet en opfah un kummet fannich een; lohvet da Hah in seim heilicha glitz. 
Di gans veld soll ziddahra fannich eem! Di eaht is fesht gegrund, un kann nett gmooft sei. 
Losset di himla sich froiya, un di eaht fraylich sei; loss si sawwa zu di heida, “Da Hah is kaynich!” 
Losset da say roahra, un alles es drinn is; losset di feldah fraylich sei, un alles es drinn is! 
No doon awl di baym im bush singa, si singa mitt frayt fannich em Hah, fa eah kumd fa di eaht richta. 
Gevvet dank zumm Hah, fa eah is goot; sei shtandhaftichi-leevi bleibt fa'immah. 
No sawwet, “Mach uns saylich, oh Gott, unsah Heiland; fasammel uns un mach uns frei funn di heida, so es miah dei heilichah nohma danka, un dei hallichkeit lohb gevva.” 
Lohb sei zumm Hah, da Gott funn Israel, funn ayvichkeit zu ayvichkeit. No henn awl di leit ksawt, “Amen” un “Lohb sei zumm Hah.” 
Da Dawfit hott da Asaph un sei freindshaft datt glost fannich di Bundes-Lawt fumm Hah fa datt deena di gans zeit, so vi's sich kfoddaht hott alli dawk. 
Eah hott aw da Obed-Edom un sex un achtzich funn sei freindshaft datt glost fa deena mitt eena. Da Obed-Edom, em Jedithun sei boo, un da Hosea voahra doah-heedah. 
Da Dawfit hott da preeshtah Zadok un aw di preeshtah es in sei freindshaft voahra in Gibeon glost. Datt voahra si fannich em fasamling-tent uf em hohcha blatz 
fa brand-opfahra brenna zumm Hah uf em brand-opfah awldah alli dawk, meiyets un ohvets. Dess voah fa alles ausdrawwa vass kshrivva is im Ksetz fumm Hah es eah gevva hott zu Israel. 
Bei eena voah da Heman un da Jedithun, un aw di anra es groofa voahra un es gnohmd voahra. Si voahra datt fa da Hah danka veil sei shtandhaftichi-leevi ayvichlich is. 
Da Heman un da Jedithun voahra di ivvah-saynah fumm singes un shpeeles mitt di blohs-hanna un cymbals un anri sacha es gyoost voahra fa singa zu Gott. Em Jedithun sei boova voahra di doah-heedah. 
No sinn awl di leit zu iahra haymeda ganga un da Dawfit is haym ganga fa sei family saykna. 
