Psalm.
65.
Zumm foah-singah. En Psalm fumm Dawfit. Oh Gott, im shtilla lohbt da mensh dich in Zion, un vass eah diah fashprocha hott vatt gedu. 
Oh du es gebaydah heahsht, awl mensha kumma zu diah. 
Unsah sinda henn uns nunnah gedrikt, avvah du fagebsht unsah ivvah-dreddes. 
Ksaykend is sellah es du raus laysht, un nayksht bringsht fa in dei foah-hohfa voona. Miah sinn zufridda mitt di gooda sacha funn deim haus, dei heilichah tempel. 
Du gebsht uns andvat deich dei vundahboahri verka in gerechtichkeit, oh du Gott funn unsah saylichkeit, du es di hofning bisht biss an's end funn di eaht, un biss an da veitsht vekk say, 
du es di berga gmacht hosht mitt dei graft, un dei grohsi macht gvissa hosht, 
du es di yacht fumm say shtill machsht, di yacht funn di vella, un's rawsicha funn di mensha. 
Selli es an's end funn di eaht voona fashtauna sich an dei zaycha. Du machsht da meiyet un da ohvet sich froiya. 
Du gebsht acht uf di eaht un vessahsht si; du machsht si oahrich fruchtboah. Di revvahra funn Gott sinn foll vassah; du faseiksht di eaht mitt frucht, un so bausht du's land uf. 
Du vessahsht di blooks-feicha gans haftich, un machsht di roiya ayva. Du machsht's vayyich mitt reyyah un saykendsht's bei's vaxa macha. 
Du krohnsht's yoah mitt dei goodi eahn; datt vo du fabei kfoahra bisht sinn feel goodi sacha. 
Di vayt-lendah in di vildahnis sinn gree, un di hivla sinn geglayt mitt frayt. 
Di vayt-feldah sinn gedekt mitt shohf, un di feldah im deich mitt frucht. Si greisha naus mitt frayt un singa. 
