Psalm.
140.
En Psalm fumm Dawfit. Zumm foah-singah. Mach mich frei funn evili mensha, oh Hah, hald mich aus di kfoah funn mennah es gvald yoosa, 
funn so mennah es evili sacha shkeema im hatz, un shtreit ufshtadda di gans zeit. 
Si macha iahra zunga shauf vi shlanga iahri, un shlanga-gift is unnich iahra leftz. (Sela) 
Hald mich aus di hend funn di gottlohsa, oh Hah, hald mich aus di kfoah funn mennah es gvald yoosa, un es shkeema fa mich shtolbahra macha. 
Shtolsi mennah henn en fall ksetzt fa mich, si henn en net ausnannah glaykt, un henn si ufketzt am vayk nohch. (Sela) 
Ich sawk zumm Hah, “Du bisht mei Gott.” Heich mei shtimm oh vi ich roof fa hilf, oh Hah. 
Oh Almechtichah Hah, mei shteiki hilf, du haldsht mei kobb zu gedekt im dawk funn greek. 
Oh Hah, gebb di gottlohsa nett vass si havva vella, helf eena nett mitt vass si im sinn henn, adda si vadda shtols. (Sela) 
Loss di kebb funn selli es um mich rumm sinn zu gedekt sei mitt em druvvel es iahra leftz gedroit henn. 
Loss roht haysi kohla uf si falla, loss si in's feiyah kshmissa sei, in deefi lechah es si nee nimmi raus kenna. 
Loss es nett goot gay uf di eaht mitt selli es kshvetzah shtroiya. Loss selli es gvald yoosa ivvah-kumma sei mitt evil. 
Ich vays es da Hah di sacha funn di oahma recht ausshaffa zayld, un eah gebt selli es noht henn iahra recht. 
Di gerechta zayla geviss dei nohma preisa, un di ufrichticha zayla bei diah voona. 
