Hiob.
24.
“Favass dutt da Awlmechtich nett en zeit setza fa richta? Un favass doon selli es een kenna, een nett sayna dess ausdrawwa? 
Mennah moofa di meik-shtay fa may land greeya, si shtayla shohf un doon si in iahra vayt. 
Si dreiva di aysla vekk es zu selli heahra es kenn eldra henn, un nemma di vitt-fraw iahra ox fa en fashprechnis. 
Si sheeva selli aus iahra vayk es noht henn, un di oahma im land missa sich fashtekla. 
Vi vildi aysla in di vildahnis, gayn di oahma rumm am gukka fa ess-sach. Sell is da vayk es si iahra kinnah feedra. 
Si geddahra's foodah im feld, un laysa uf vass ivvahrich is in di gottlohsa iahra vei-goahra. 
Si leiya in di nacht unni glaydah, un henn nix fa sich zu dekka im kalda. 
Si sinn nass fumm reyyah in di berga; si missa sich an di felsa nohch halda veil si kenn heisah henn. 
'S kind es kenn daett hott vatt funn di muddah-brusht vekk grissa, un em oahma sei kind is funn eem gnumma fa en shuld betzawla. 
Di oahma gayn rumm nakkich, unni glaydah, si drawwa di shayb in di eahn, un doch gayn si hungahrich. 
In di ayl-goahra macha si ayl; un si dredda da vei raus in di vei-press, avvah gayn selvaht dashtich. 
Selli es am shtauva sinn yammahra in di shtatt, un di sayla funn selli es vay gedu sinn roofa naus fa hilf, avvah Gott dutt nix diveyya. 
'S hott anri es sich geyyich's licht setza, si vissa da vayk fumm licht nett, un bleiva nett in di pawt fumm licht. 
Da doht-shlayyah shtayt uf meiyets am dawk, eah macht selli doht es oahm un in noht sinn, un nacht's shtayld eah vi en deeb. 
Es awk fumm aybrechah vatsht vi's dunkel vatt, un sawkt, ‘Nimmand kann mich sayna,’ eah dekt sei ksicht zu. 
Im dunkla brecha mennah in heisah nei, deich da dawk kumma si nett raus. Si halda sich vekk fumm licht. 
'S dunkla is vi meiyets zu eena, si feicha sich nett veyyich di veeshta sacha funn di nacht. 
Si sinn vi shaum ovva uf em vassah, 's land es si aykna is faflucht, un nimmand gayt may zu sei vei-goahra. 
Vi di hitz un's drukkana es shnay-vassah vekk nemd, so nemd's grawb selli vekk es ksindicht henn. 
Iahra maemm es si gedrawwa hott fagest si; si vadda kfressa bei di veahm un vadda fagessa, ungettlichkeit vatt fabrocha vi en faulah bohm. 
Si doon letz zu di unfruchtboah fraw es kenn kinnah hott, un doon nix goodes fa di vitt-fraw. 
Gott zeekt di mechticha vekk bei sei gvald, eah shtayt uf, avvah nimmand kann shuah sei funn sei layva. 
Eah lost si layva unni furcht, un si henn roo, avvah eah hald sei awwa uf iahra vayya. 
Si sinn hohch-geaht fa en zeit, no sinn si nimmi datt, si vadda niddah gebrocht un vekk kshmissa vi alli-ebbah shunsht; si vadda abkshnidda vi di kebb funn frucht. 
Vann dess nett so is, kann ennich ebbah miah annahshtah veisa, un mei vadda nix veaht macha?” 
