Hiob.
22.
Da Eliphas funn Theman hott no ksawt, 
“Kann ennichah mensh Gott raus helfa? Kann even en mensh mitt veisheit eem helfa? 
Vass fa blesiah veah's zumm Awlmechticha vann du gerecht veahsht? Vass goot dayt's eem du vann du unshuldich veahsht? 
Is es fa dei Gottes-furcht es eah dich shtrohft, un dich richta dutt? 
Is es nett fa dei grohsi ungerechtichkeit? Sinn nett dei sinda unni end? 
Du hosht dei breedah geld glaynd un funn iahra sacha zrikk kalda unni uahsach, du hosht iahra glaydah gnumma un si nakkich glost. 
Du hosht di dashticha kenn vassah gevva, un hosht's ess-sach funn di hungahricha kalda. 
Du voahsht en mechtichah mensh mitt land, un hosht dei freind glost druff voona. 
Du hosht di vitt-veivah leah vekk kshikt; du hosht di kinnah unni eldra nunnah gedredda. 
Sell is favass es falla gans um dich rumm sinn, un furcht dich bletzlich ivvah-gnumma hott. 
Sell is favass es es dunkla dich hald funn sayna, un's vassah dich zu dekt. 
Is nett Gott hohch drovva im himmel? un gukk moll vi hohch drovva es di haychshta shtanna sinn! 
Doch sawksht du, ‘Vass vayst Gott? Kann eah richta vann eah hinnich dunkli volka is? 
Di volka shneida een ab, so es eah uns nett sayna kann, un eah lawft datt drovva rumm im himmel.’ 
Zaylsht du ohhalda da ald vayk gay, es gottlohsi mennah ganga sinn? 
Si voahra vekk gedrawwa eb's iahra zeit voah, es vassah hott iahra grund vekk gvesha. 
Si henn ksawt zu Gott, ‘Loss uns gay! Vass kann da Awlmechtich du zu uns?’ 
Doch hott eah iahra heisah kfild mitt goodi sacha, avvah ich fashtay da roht funn di gottlohsa nett. 
Di gerechta sayna di ungettlicha iahra shtrohf, un sinn froh, un di unshuldicha fashpodda si. 
Si sawwa, ‘Unsah feinda sinn abkshnidda, un vass ivvahrich is hott's feiyah ufgebrend.’ 
Nau gebb dich ivvah zu Gott un mach fridda mitt eem, no kumd feel goodes datt raus. 
Nemm lanning funn sei maul, un layk sei vadda uf in dei hatz. 
Vann du zrikk draysht zumm Awlmechticha, no vasht du ufgebaut; vann du ungerechtichkeit vekk dusht funn deim haus, 
un shmeisht dei gold in da shtawb, un shtroisht dei gold funn Ophir rumm unnich di grikka shtay, 
no zayld da Awlmechtich dei gold sei, un aw dei keshtlich silvah. 
No zaylsht du dich froiya im Awlmechticha, un zaylsht dei ksicht nuff hayva zu Gott. 
Du zaylsht bayda zu eem, un eah heaht dich, un du dusht vass du fashprocha hosht zu eem. 
Vass du diah foah-nemsht zayld goot ausdrayya, un's licht zayld uf dei vayya sheina. 
Selli es sich daymeedicha, haybt eah uf, un selli es iahra awwa nunnah drayya, helft eah. 
Even sellah es nett unshuldich is, kann frei gmacht sei, eah vatt frei gmacht deich di reinichkeit funn dei hend.” 
