Breddichah.
7.
En goodah nohma is bessah es goot-shmakkichi shmiah, un da dawk fumm doht is bessah es da dawk es ma geboahra voah. 
Es is bessah fa in en haus gay vo leit am veina sinn, es in en haus vo si am en grohs essa havva sinn, fa alli-ebbah muss shtauva, un di levendicha sedda dess zu hatz nemma. 
Dreebsawl is bessah es lacha, fa dreebsawl is goot fa's hatz. 
Es hatz funn sellah mitt veisheit is im haus vo veines is, avvah's hatz fumm dumma is im haus vo blesiah is. 
Es is bessah fa da zank ohnemma funn ebbah mitt veisheit, es vi fa abheicha zumm leet funn ebbah es kenn veisheit hott. 
Vi di yacht funn danna am brenna unnich en kessel, so is es laches funn di unksheida. Dess is aw unni mayning in demm layva. 
En mann mitt veisheit es fashvetzt vatt, faliaht sei veisheit, un en kshenk es gevva vatt hinna rumm, fadeahbt's hatz. 
Es end funn ebbes is bessah es da ohfang, un en geduldichah geisht is bessah es en hohchmeedichah. 
Loss dich nett kshvind zannich vadda im geisht, fa yusht selli unni veisheit halda da zann. 
Frohk nett, “Favass voahra di alda dawwa bessah es dee?” Fa du frohksht sell nett mitt veisheit. 
Veisheit, so vi eahbshaft, is en goot ding, un helft selli es di sunn sayna. 
Veisheit gebt acht uf dich so vi geld acht gebt uf dich, avvah's goot ding veyyich veisheit is es es layva gebt zu sellah es es hott. 
Denk droh vass Gott gedu hott: Veah kann grawt macha vass eah grumm gmacht hott? 
Vann di zeida goot sinn, seind fraylich, avvah vann si shlecht sinn, denk an dess: Gott hott ayns gmacht grawt vi eah's anra gmacht hott. Fasell, kann da mensh nett vissa vass kumd noch eem. 
Deich mei layva unni mayning, havvich dee awl zvay ksenna: En gerechtah mann shtaubt in sei gerechtichkeit, un en evilah mann laybt lang in ungettlichkeit. 
Sei nett zu gerecht in dei aykni awwa, un zayl dich nett mitt zu feel veisheit. Favass vetsht du dich doht macha? 
Sei nett ivvahrich gottlohs, un loss dich nett unksheit vadda, so es du nett shtaubsht eb dei zeit. 
Es is goot fa ayns fashtay, un nett gay lossa fumm anra. Sellah es Gott fircht dutt nix ivvah di maws. 
Veisheit macht en mann es veisheit hott, may greftich es zeyya roolahs in en shtatt. 
Es is kenn gerechtah mann uf di eaht es immah goot dutt un nee nett sindicha dutt. 
Nemm nett zu hatz alles es du leit heahsht sawwa, adda du mechsht dei gnecht heahra dich faflucha— 
fa du vaysht in deim hatz es du en mannich mohl anri faflucht hosht. 
Ich habb awl dess ausbroviaht mitt veisheit un habb ksawt, “Ich zayl veisheit havva,” avvah's voah veit vekk funn miah. 
Vass-evvah es veisheit is, is oahrich deef un veit ab, veah kann's finna un's fashtay? 
So havvich mei meind uf gmacht fa vissa, fa dess unnah-sucha un veisheit fashtay, un favass es sacha sinn vi si sinn; un aw fa fashtay vi dumm es ungerechtichkeit is, un vi unksheit dumheit is. 
Ich habb dess auskfunna: May biddah es da doht, is es veibsmensh es en hatz hott vi en fall un fang-nets, un hend hott vi kedda. Veah Gott kfellich is kumd vekk funn iahra, avvah da sindah vatt kfanga bei iahra. 
“Nau gukk,” sawkt da Breddichah, “dess is vass ich auskfunna habb: bei ay ding zumm anra du fa sach unnah-sucha, 
mei sayl is alsnoch am sucha un hott's noch nett kfunna. Avvah ich habb ay ufrichtichah mann in en dausend kfunna, un kenn ufrichtich veibsmensh kfunna unnich eena awl. 
Doch habb ich dess kfunna: Gott hott mensha ufrichtich gmacht, avvah si sucha fa iahra ayknah vayk ausshaffa.” 
