Psalm.
29.
En Psalm fumm Dawfit. Bringet zumm Hah, diah himlishi, bringet zumm Hah hallichkeit un graft. 
Bringet zumm Hah di hallichkeit es zu seim nohma heaht, baydet da Hah oh, in sei heilich glayt. 
Di shtimm fumm Hah drawkt ivvah di vassahra, da Gott funn hallichkeit dimmeld, da Hah dimmeld ivvah di grohsa vassahra. 
Di shtimm fumm Hah is greftich, di shtimm fumm Hah is hallich. 
Di shtimm fumm Hah fabrecht di cedar-baym, da Hah fabrecht in shtikkah di cedar-baym funn Lebanon. 
Eah macht Lebanon rumm tshumba vi en hamli, un Sirion vi en yungah vildah ox. 
Di shtimm fumm Hah shikt feiyah-flamm naus. 
Di shtimm fumm Hah shiddeld di vildahnis; da Hah shiddeld di Vildahnis funn Kades. 
Di shtimm fumm Hah shiddeld di aycha-baym, un blohst di bleddah funn di busha. In seim tempel greisht alli-ebbah, “Halichkeit zu Gott!” 
Da Hah hokt ivvah di flott uf seim kaynich-shtool; da Hah hokt es Kaynich fa'immah. 
Da Hah gebt grefta zu sei leit; da Hah saykend sei leit mitt fridda. 
